[Video] Skool reageer ná baksteen-voorval‘n Skermskoot uit die video. ŉ Klag van aanranding word deur die polisie ondersoek nadat ŉ video aan die lig gekom het van ŉ leerder by ŉ Wes-Kaapse hoërskool wat een van sy medeleerders met ŉ baksteen teen die kop gooi. Die voorval het Dinsdag omstreeks 11:00 by die Hoërskool Stellenberg plaasgevind en ŉ video daarvan word sedertdien wyd versprei. Op die video kan gesien word hoe twee seuns in ŉ woordewisseling betrokke is en een dreigend met ŉ baksteen in die hand nader kom. Hy gooi die baksteen en dit tref die 14-jarige seun teen die kop. Dit is nie duidelik hoe ernstig die seun in die voorval beseer is nie. Maroela Media het Donderdag versoek om telefonies met die skoolhoof te praat om meer inligting oor die voorval te kry, maar het slegs ŉ kort skriftelike reaksie gekry waarin die skool bevestig hy is bewus van die voorval. “Die beheerliggaam en bestuur beskou die voorval in ŉ baie ernstige lig en sal die prosedures soos deur die departement voorgeskryf volg om die kwessie aan te spreek.” Kapt. FC van Wyk, woordvoerder van die polisie, het bevestig ŉ saak van aanranding met die doel om ernstig te beseer word deur die Durbanville-polisiespeurders ondersoek. Maroela Media het die kantoor van die Wes-Kaapse LUR van onderwys om kommentaar genader en wag op terugvoer. Die voorval is die tweede van sy soort die afgelope paar weke by ŉ Wes-Kaapse skool. In Februarie is ŉ 13-jarige leerder van Laerskool Parow-Wes se wangbeen vergruis nadat hy na bewering onder ŉ boelie se vuiste deurgeloop het. Die aanrander is in hierdie geval geskors hangende ŉ ondersoek na die voorval.